## Rješenje o određivanju područja stalnog međunarodnog cestovnog graničnog prijelaza Miljana - II. kategorije

### NN 29/2013 (8.3.2013.), Rješenje o određivanju područja stalnog međunarodnog cestovnog graničnog prijelaza Miljana - II. kategorije

POLICIJSKA UPRAVA KRAPINSKO-ZAGORSKA

506

Na temelju članka 15. stavka 2. Zakona o nadzoru državne granice (»Narodne novine«, broj: 173/03.; 141/06.; 8/07.; 40/07.; 146/08. i 130/11.), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj: 150/04), Policijska uprava krapinsko-zagorska donosi

RJEŠENJE

O ODREĐIVANJU PODRUČJA STALNOG MEĐUDRŽAVNOG CESTOVNOG GRANIČNOG PRIJELAZA MILJANA – II. KATEGORIJE

Članak 1.

Područje stalnog međudržavnog cestovnog graničnog prijelaza Miljana – II. kategorije, smješteno je u mjestu Miljana, općina Zagorska Sela, na županijskoj cesti broj 2152, koja se proteže od državne granice s Republikom Slovenijom do 54 metara u dubinu teritorija R Hrvatske, s pripadajućim parkiralištem i sa zelenim površinama.

Članak 2.

Ukupna površina stalnog međudržavnog cestovnog graničnog prijelaza II. kategorije Miljana iznosi 1665 m2.

Članak 3.

Područje stalnog međudržavnog cestovnog graničnog prijelaza II. kategorije Miljana obuhvaća katastarske čestice k.o. Sutlanska Poljana broj: 1536., 1558/1., 1580. i katastarske čestice k.o. Miljana broj: 2339. i 2432/1.

Područje graničnog prijelaza obuhvaća županijsku cestu 2152 u dužini od 54 metra, i to od sredine cestovnog betonskog mosta preko rijeke Sutle, odnosno državne granice sa R Slovenijom, u smjeru sjeveroistoka do raskrižja s lokalnom cestom 22004.

Širina graničnog prijelaza na južnoj strani, uz samu državnu granicu sa R Slovenijom iznosi 26,5 metara te se proteže od istočnog ruba betonskog mosta do zapadnog ruba pješačkog drvenog mosta, dok na sjevernoj strani širina iznosi 40 metara i proteže se od istočnog ruba kolnika županijske ceste 2152 do završetku parkirališnog prostora na zapadu.

Na graničnom prijelazu se nalaze dvije prometne trake za ulaz u RH i dvije prometne trake za izlaz iz RH širine 2 × 6,5 metara, s pripadajućim elektrificiranim rampama. Prometne trake su fizički odvojene središnjim otokom u dužini od 14 metara, širine 2 metra. S desne strane ceste gledano u smjeru R Slovenije na 17,5 metara postavljen je kontejner za potrebe rada policije – granične kontrole, dimenzija 6,30 m dužine i 2,70 širine, dok je sa sjeverozapadne strane u sklopu postavljen manji kontejner dimenzija 1,20 × 1,50 m – sanitarni čvor.

Na zapadnoj strani područja graničnog prijelaza smješten je stari drveni most preko rijeke Sutle namijenjen za prelazak pješaka i biciklista, širine 5 i dužine 10 metara. S južne strane kontejnera do pješačkog drvenog mosta vodi asfaltirani nogostup dužine 27,5 metara i širine 2,5 metra.

S južne strane područja graničnog prijelaza, 5 metara ispred kontejnera, nalazi se postavljen jarbol sa zastavom R Hrvatske, visine 7 metara.

Na sjevernoj strani područja graničnog prijelaza, uz južni rub kolnika lokalne ceste 22004, nalazi se asfaltirani parkirališni prostor sa 5 parkirališnih mjesta za osobne automobile, dužine 13 i širine 5 metara.

Članak 4.

Stupanjem na snagu ovog Rješenja prestaje važiti Pravilnik o određivanju područja stalnog međudržavnog cestovnog graničnog prijelaza II. kategorije Miljana (»Narodne novine« broj 35/03.).

Članak 5.

Ovo Rješenje stupa na snagu osmog dana od dana objave u »Narodnim novinama«.

Broj: 511-17-13/1-718/2-12-2012.

Zabok, 18. listopada 2012.

Načelnik

Jakob Bukvić, struč. spec. crim., v. r.

Rješenje, NN 29/2013-506